Ego Odo, dux Burgundie, notum facio presentibus et futuris, quod ego et predecessores mei cursum monete Eduensis ecclesie cujus nummi hyilenses vocantur diu impedivimus. Tandem vero, Roberto ejusdem ecclesie decano et capitulo mihi supplicantibus, ut ab hac injuria deinceps intuitu Dei et respectu matris mee Eduensis ecclesie cessarem, habita diligenti inquisitione cum consilio meo, prefatam monetam ad ipsam Eduensem ecclesiam pleno jure pertinere cognovi, unde volens tam animee mee in posterum cavere, quam anime patris mei et aliorum qui causam hujus injurie dederunt subvenire, concessi et bona fide Eduensi ecclesie permisi prefatam monetam de cetero fovere et cursum per totam villam et in foro et in nundinis Eduensibus per preconem meum indicetur et publicabitur ne ab aliquo refutetur. In refutatorem vero hujus monete, penam de LXV solidis, quam vulgus legem nominat, statui, ita quod nullatenus remittetur, sed infra septem dies a famulis meis levabitur, cujus pecunie medietatem ecclesie Eduensi ob redemptionem anime mee donavi et concessi. Statui etiam et firmiter precepi ut quicumque fuerit vigerius Eduensis istas pactiones bona fide jurabit tenere et medietatem prenominate pecunie ecclesie vel mandato suo reddere. Monetarios equidem et omnes qui causa hujus monete venerint Edue, in eundo et redeundo pro posse meo conduco: si vero, quod absit, ab illis pactis, sicut in presenti charta continetur, resilirem, precepi et concessi ut tota terra mea interdicto supponatur donec ecclesie satisfactum fuerit. Ut autem hoc totum firmum et inconcussum in posterum habeatur presentem chartam sigillo meo communiri [precepi]. Hujus rei testes sunt: magister Hugo medicus ducis; Nicholaus notarius ejus; Bartholomeus de Rebello; Huo de Edua marescalcus ducis, militis; Raginaldus vigerius Eduensis; Theobaldus forestarius; Geraldus de Rebello; Galterius forestarius. Actum Edue anno Verbi incarnati Mº Cº LXCIVº. Ego Odo dux Burgundie notum facio, quod in manu Hugonis Eduensis cantoris fiduciavi porrigere preces bona fide domino regi Francorum pro ecclesia Eduensi ut confirmet hoc quod a me factum est de cursu monete ejusdem ecclesie, sicuti continetur in charta meo sigillo munita.